CELEX: 32019D1280
Language: lt
Date: 2019-07-29 00:00:00
Title: 2019 m. liepos 29 d. Komisijos įgyvendinimo sprendimas (ES) 2019/1280 dėl Meksikos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (Tekstas svarbus EEE.)

30.7.2019   
               
               
                  LT
               
               
                  Europos Sąjungos oficialusis leidinys
               
               
                  L 201/30
               
            
         KOMISIJOS ĮGYVENDINIMO SPRENDIMAS (ES) 2019/1280
         2019 m. liepos 29 d.
         dėl Meksikos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), visų pirma į jo 5 straipsnio 6 dalį,
         kadangi:
         
                     (1)
                  
                  
                     pagal Reglamento (EB) Nr. 1060/2009 5 straipsnio 6 dalį Komisijai suteikiami įgaliojimai priimti lygiavertiškumo sprendimą, jei pagal trečiosios valstybės teisės ir priežiūros sistemą užtikrinama, kad toje trečiojoje valstybėje turinčios leidimą ar registruotos kredito reitingų agentūros (toliau – KRA) atitiktų teisiškai privalomus tame reglamente nustatytus reikalavimus, kurių laikymasis ir taikymas toje trečiojoje valstybėje yra veiksmingai prižiūrimi;
                  
               
                     (2)
                  
                  
                     šio lygiavertiškumo sprendimo tikslas – leisti Meksikos KRA teikti sertifikavimo paraiškas Europos vertybinių popierių ir rinkų institucijai (ESMA) su sąlyga, kad tos KRA nebūtų sisteminės svarbos vienos ar daugiau valstybių narių finansiniam stabilumui arba finansų rinkų vientisumui. Šiuo lygiavertiškumo sprendimu ESMA suteikiama galimybė įvertinti kiekvieną tokią konkrečią KRA ir atleisti Europos Sąjungoje veikiančias KRA nuo tam tikrų organizacinių reikalavimų, be kita ko, nuo reikalavimo dėl fizinio buvimo Europos Sąjungoje;
                  
               
                     (3)
                  
                  
                     trečiosios valstybė teisės ir priežiūros sistema turi tenkinti bent tris Reglamento (EB) Nr. 1060/2009 5 straipsnio 6 dalyje nustatytas sąlygas, kad ją būtų galima laikyti lygiaverte;
                  
               
                     (4)
                  
                  
                     2014 m. balandžio 28 d. Komisija priėmė Įgyvendinimo sprendimą 2014/247/ES (2), kuriame konstatuota, kad tos trys sąlygos yra tenkinamos, ir pripažinta, kad Meksikos KRA teisės ir priežiūros sistema atitinka Reglamento (EB) Nr. 1060/2009 reikalavimus, kurie galiojo tuo metu;
                  
               
                     (5)
                  
                  
                     remiantis pirmąja Reglamento (EB) Nr. 1060/2009 5 straipsnio 6 dalyje nustatyta sąlyga, KRA turi turėti tos trečiosios valstybės leidimą ar būti joje registruotos, joms nuolat turi būti veiksmingai taikoma priežiūra ir jos privalo laikytis taisyklių. Pagal Meksikos sistemą reikalaujama, kad kredito reitingų agentūroms, norinčioms užsiimti kredito reitingavimo veikla ir teikti tokias paslaugas, leidimą išduotų ir jas prižiūrėtų Meksikos bankų ir vertybinių popierių komisija (isp. Comisión Nacional Bancaria y de Valores, CNBV). CNBV yra įgaliota tirti bet kokius veiksmus ar klausimus, kuriais pažeidžiama arba galėtų būti pažeista teisė. CNBV turi teisę prašyti bet kokios rūšies informacijos ir dokumentų, vykdyti patikras vietoje ir iškviesti bet kurį asmenį, kuris galėtų padėti tyrimui. KRA veikla gali būti visam laikui arba laikinai uždrausta, sustabdyta arba jų licencija gali būti atšaukta. CNBV įgaliota skirti administracines baudas. CNBV atliko registruotų KRA metines atitikties peržiūras ir prireikus skyrė sankcijas. ESMA ir CNBV sudarytame bendradarbiavimo susitarime numatyta keistis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms KRA;
                  
               
                     (6)
                  
                  
                     remiantis antrąja Reglamento (EB) Nr. 1060/2009 5 straipsnio 6 dalyje nustatyta sąlyga, trečiosios valstybės KRA turi būti taikomos teisiškai privalomos taisyklės, lygiavertės nustatytosioms Reglamento (EB) Nr. 1060/2009 6–12 straipsniuose ir to reglamento I priede. Kiek tai susiję su įmonių valdymu, pagal Meksikos teisės ir priežiūros sistemą reikalaujama, kad KRA turėtų direktorių valdybą, kurią sudarytų ne daugiau kaip 21 direktorius, iš kurių ne mažiau kaip 25 % turi atitikti nepriklausomumo reikalavimus. Nepriklausomi direktoriai, be kita ko, turi būti kompetentingi rengti kredito reitingų politiką ir metodus, užtikrinti vidaus kontrolės sistemos veiksmingumą ir atitikties bei valdymo procesų stebėseną. Interesų konfliktai turi būti nustatomi ir pašalinami, o atitikties užtikrinimo pareigūnas, jei taikoma, turi būti informuojamas apie bet kokį galimą interesų konfliktą, kuris galėtų turėti įtakos reitingams. Nustačiusi interesų konfliktus, kurie gali turėti įtakos jos reitingams, KRA turi nebeteikti paslaugų. Pagal Meksikos teisės ir priežiūros sistemą nustatyti išsamūs organizaciniai reikalavimai dėl duomenų saugojimo ir konfidencialumo, taip pat nustatyta, kad KRA yra visiškai atsakingos už bet kokias užsakomąsias paslaugas. Užsakomąsias paslaugas KRA teikiančius subjektus taip pat prižiūri CNBV. KRA turi nustatyti formalią peržiūros funkciją, skirtą reitingavimo metodams ir modeliams peržiūrėti, o pagal Meksikos sistemą nustatyta daug įvairių su kredito reitingais ir reitingavimo veikla susijusios informacijos atskleidimo reikalavimų. Todėl laikoma, kad Meksikos teisės ir priežiūros sistema atitinka Reglamento (EB) Nr. 1060/2009 nuostatas, susijusias su interesų konfliktų valdymu, organizaciniais reikalavimais, reitingų ir reitingavimo metodų kokybe, kredito reitingų atskleidimu ir bendru bei periodiniu informacijos apie kredito reitingavimo veiklą atskleidimu. Taigi, pagal šią sistemą suteikiama lygiavertė apsauga KRA sąžiningumo, skaidrumo, gero valdymo ir kredito reitingavimo veiklos patikimumo požiūriu;
                  
               
                     (7)
                  
                  
                     remiantis trečiąja Reglamento (EB) Nr. 1060/2009 5 straipsnio 6 dalyje nustatyta sąlyga, reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir metodus. Meksikos konstitucijoje nustatyta, kad administracinės institucijos gali veikti tik tada, kai pagal galiojančius teisės aktus joms aiškiai suteikta tokia teisė arba įgaliojimai. Nėra jokių teisinių nuostatų, kurios suteiktų įgaliojimus CNBV ar kokiai nors kitai viešosios valdžios institucijai daryti įtaką kredito reitingų turiniui ar jų nustatymo metodams;
                  
               
                     (8)
                  
                  
                     Meksikos teisės ir priežiūros sistema vis dar atitinka visas tris sąlygas, kurios buvo iš pradžių nustatytos Reglamento (EB) Nr. 1060/2009 5 straipsnio 6 dalyje. Tačiau Europos Parlamento ir Tarybos reglamentu (ES) Nr. 462/2013 (3) Sąjungoje registruotoms KRA buvo nustatyta papildomų reikalavimų, kuriais sugriežtinta toms KRA skirta teisės ir priežiūros sistema. Šie papildomi reikalavimai apima KRA teisiškai privalomas reitingų perspektyvų, interesų konfliktų valdymo, konfidencialumo reikalavimų, reitingavimo metodų kokybės, taip pat kredito reitingų teikimo ir atskleidimo taisykles;
                  
               
                     (9)
                  
                  
                     remiantis Reglamento (ES) Nr. 462/2013 2 straipsnio antros pastraipos 1 punkto b papunkčiu, nuo 2018 m. birželio 1 d. taikomi papildomi reikalavimai siekiant įvertinti trečiosios valstybės teisės ir priežiūros sistemų lygiavertiškumą;
                  
               
                     (10)
                  
                  
                     šiomis aplinkybėmis 2017 m. liepos 13 d. Komisija paprašė ESMA pateikti rekomendaciją dėl to, ar, inter alia, Meksikos teisės ir priežiūros sistema atitinka šiuos papildomus Reglamentu (ES) Nr. 462/2013 nustatytus reikalavimus, taip pat nuomonę dėl galimų skirtumų svarbos;
                  
               
                     (11)
                  
                  
                     2017 m. lapkričio 17 d. paskelbtoje techninėje rekomendacijoje ESMA nurodė, kad Meksikos KRA taikoma teisės ir priežiūros sistema apima pakankamas nuostatas, kad atitiktų papildomus Reglamentu (ES) Nr. 462/2013 nustatytus reikalavimus;
                  
               
                     (12)
                  
                  
                     Reglamentu (ES) Nr. 462/2013 į 3 straipsnio 1 dalies w punktą įtraukiama reitingo perspektyvos apibrėžtis, o tam tikri kredito reitingams taikomi reikalavimai pagal Reglamentą (EB) Nr. 1060/2009 dabar yra taikomi ir reitingų perspektyvoms. Pagal Meksikos teisės ir priežiūros sistemą reitingų perspektyvos nėra aiškiai pripažįstamos kaip nuo kredito reitingo atskiras ir nepriklausomas elementas, tačiau CNBV tikisi, kad reitingų perspektyvas rengianti KRA laikysis tų pačių skaidrumo, nepriklausomumo ir informacijos atskleidimo reikalavimų, kurių laikomasi nustatant kredito reitingus. Be to, vykdydama priežiūros stebėsenos veiklą CNBV stebi reitingų perspektyvų tinkamumą kartu su jų atitinkamais kredito reitingais;
                  
               
                     (13)
                  
                  
                     siekiant pabrėžti, kad kredito reitingų agentūros yra nepriklausomos nuo reitinguojamų subjektų, Reglamentu (ES) Nr. 462/2013 į Reglamento (EB) Nr. 1060/2009 6 straipsnio 4 dalimi, 6a ir 6b straipsniais nustatytas taisykles dėl interesų konfliktų įtraukiami tokie interesų konfliktai, kurie kyla dėl akcininkų ar narių, kredito reitingų agentūroje užimančių svarbias pareigas. Pagal Meksikos teisės ir priežiūros sistemą nustatytas bendro pobūdžio draudimas akcininkams ir valdybos nariams tiesiogiai arba netiesiogiai turėti reitinguojamo subjekto akcijų. Be to, KRA negali teikti jokių paslaugų klientams, turintiems daugiau kaip 5 % jų kapitalo;
                  
               
                     (14)
                  
                  
                     Reglamentu (ES) Nr. 462/2013 nustatyta naujų nuostatų, kuriomis užtikrinama, kad konfidenciali informacija būtų naudojama tik su kredito reitingavimo veikla susijusiais tikslais ir būtų apsaugota nuo sukčiavimo, vagystės ar piktnaudžiavimo. Tuo tikslu Reglamento (EB) Nr. 1060/2009 10 straipsnio 2a dalyje reikalaujama, kad visus kredito reitingus, reitingų perspektyvas ir su jais susijusią informaciją, kol jie viešai neatskleidžiami, KRA laikytų viešai neatskleista informacija. Meksikos teisės ir priežiūros sistema nustato išsamius reikalavimus, susijusius su veiksmais, kurių turi imtis KRA, kad apsaugotų konfidencialią informaciją, susijusią su emitentais. Taigi, veikia patikima sistema, kuri apsaugo nuo piktnaudžiavimo konfidencialia informacija;
                  
               
                     (15)
                  
                  
                     Reglamentu (ES) Nr. 462/2013 siekiama didinti reitingavimo metodų skaidrumą ir gerinti jų kokybę. Tuo reglamentu Reglamento (EB) Nr. 1060/2009 I priedo D skirsnio I poskirsnio 3 punkte KRA nustatoma pareiga suteikti reitinguojamam subjektui galimybę nurodyti bet kokias faktines klaidas prieš paskelbiant kredito reitingą ar reitingo perspektyvą. Pagal Meksikos teisės ir priežiūros sistemą reikalaujama, kad prieš paskelbdama kredito reitingą KRA apie jį informuotų reitinguojamą subjektą. Pagal šią sistemą KRA ir reitinguojamam subjektui leidžiama tarpusavyje susitarti, ar KRA turi iš anksto informuoti klientą ir, jeigu taip, nustatyti laikotarpį, per kurį galima pateikti pastabų prieš paskelbiant reitingą;
                  
               
                     (16)
                  
                  
                     Reglamentu (ES) Nr. 462/2013 į Reglamento (EB) Nr. 1060/2009 8 straipsnio 5a dalį, 6 dalies aa ir ab punktus ir 7 dalį įtraukiamos apsaugos priemonės, kuriomis užtikrinama, kad dėl jokio reitingavimo metodų pakeitimo tie metodai netaptų ne tokie griežti. Pagal Meksikos teisės ir priežiūros sistemą reikalaujama, kad prieš pradėdama taikyti su kredito kokybe susijusių tyrimų, analizės, nuomonės parengimo, vertinimo ir svarstymo metodus ir procedūras, KRA šiuos metodus ir procedūras paskelbtų savo interneto svetainėje, taip pat atskleistų informaciją apie bet kokį svarbų metodų pakeitimą, kad su juo galėtų susipažinti investuotojai. Be to, reikalaujama, kad KRA vykdytų savo metodų ir modelių peržiūrą, nors nėra aiškaus reikalavimo, kad prieš atliekant metodo pakeitimą būtų būtina konsultuotis su rinkos dalyviais ir šalinti nustatytas metodų klaidas. Tačiau jei KRA atlieka svarbių reitingavimo metodų pakeitimų, ji privalo pranešti CNBV apie atliktus reitingavimo metodo dalinius pakeitimus ir juos atskleisti viešai, nenurodydama pakeitimų atlikimo priežasčių. Jei KRA reitingavimo modeliai ir metodai iš dalies keičiami, ji turi peržiūrėti visus anksčiau paskelbtus reitingus;
                  
               
                     (17)
                  
                  
                     Reglamentu (ES) Nr. 462/2013 sugriežtinami reikalavimai, susiję su kredito reitingų teikimu ir atskleidimu. Remiantis Reglamento (EB) Nr. 1060/2009 8 straipsnio 2 dalimi ir I priedo D skirsnio I poskirsnio 2a punktu, KRA, atskleisdama reitingavimo metodus, modelius ir pagrindines reitingavimo prielaidas, kartu pateikia aiškias ir lengvai suprantamas gaires, kuriose paaiškinamos prielaidos, parametrai, ribos ir neaiškumai, susiję su modeliais ir reitingavimo metodais, naudojamais kredito reitingams nustatyti. Pagal Meksikos teisės ir priežiūros sistemą reikalaujama, kad kredito reitinge KRA nurodytų, kad tai yra agentūros nuomonė, ir imtųsi apsaugos priemonių užtikrinti, kad kredito reitinge būtų pateikiama tik su tuo reitingu susijusi informacija. Taip pat reikalaujama, kad KRA pateiktų pakankamas gaires, kad kredito reitingų naudotojai galėtų tuos reitingus suprasti;
                  
               
                     (18)
                  
                  
                     siekiant KRA sektoriuje stiprinti konkurenciją ir riboti interesų konfliktų galimybę, Reglamentu (ES) Nr. 462/2013 į Reglamento (EB) Nr. 1060/2009 I priedo E skirsnio II poskirsnį įtraukiamas reikalavimas, kad kredito reitingų agentūrų taikomi mokesčiai už kredito reitingus ir papildomas paslaugas būtų nediskriminaciniai ir grindžiami faktinėmis išlaidomis. Reikalaujama, kad KRA atskleistų tam tikrą finansinę informaciją. Pagal Meksikos teisės ir priežiūros sistemą reikalaujama, kad KRA teiktų CNBV duomenis apie individualiems klientams taikomus mokesčius, nurodydama iš kiekvieno kliento gautas pajamas ir išsamiai apibūdindama visas paslaugas, kiekvienam klientui suteiktas per prieš tai ėjusius metus. KRA turi viešai atskleisti informaciją, ar iš to paties reitinguojamo subjekto gavo mokesčių, susijusių su kitomis nei reitingavimo paslaugomis, ir nurodyti, kokią reitingavimo paslaugų mokesčių procentinę dalį sudaro tie mokesčiai. Be to, nustatytas bendrasis reikalavimas, kad CNBV turi užtikrinti sąžiningą KRA elgesį su visais klientais;
                  
               
                     (19)
                  
                  
                     vertindama trečiosios valstybės reguliavimo sistemą, Komisija vadovaujasi proporcingumo principu ir rizika grindžiamu požiūriu. Atsižvelgiant į išnagrinėtus veiksnius, Meksikos KRA teisės ir priežiūros sistema tenkina Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas ir turėtų būti toliau laikoma lygiaverte tuo reglamentu nustatytai teisės ir priežiūros sistemai;
                  
               
                     (20)
                  
                  
                     siekiant teisinio tikrumo reikėtų priimti naują įgyvendinimo sprendimą, todėl Įgyvendinimo sprendimas 2014/247/ES turėtų būti panaikintas;
                  
               
                     (21)
                  
                  
                     siekdama užtikrinti nuolatinį reikalavimų laikymąsi, Komisija, padedama ESMA, turėtų toliau nuolat stebėti Meksikoje KRA taikomų teisinių ir priežiūros mechanizmų raidą, rinkos pokyčius ir priežiūros srityje vykdomo bendradarbiavimo, susijusio su stebėjimu ir vykdymo užtikrinimu, veiksmingumą;
                  
               
                     (22)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Taikant Reglamento (EB) Nr. 1060/2009 5 straipsnį, Meksikos kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
         
         
            2 straipsnis
            Įgyvendinimo sprendimas 2014/247/ES panaikinamas.
         
         
            3 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 302, 2009 11 17, p. 1.
         
         
            (2)  2014 m. balandžio 28 d. Komisijos įgyvendinimo sprendimas 2014/247/ES dėl Meksikos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (OL L 132, 2014 5 3, p. 71).
         
            (3)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).